Diari Oficial de la Generalitat Valenciana


Sumari del DOGV 4586, del 12-09-2003 (2003/9597)

Informació pública de les bases que han de regir en el procés selectiu convocat per este ajuntament per a la provisió en propietat d'una plaça de bibliotecari/bibliotecària, grup de titulació A.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4586

Data del DOGV
:   12-09-2003

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2003/9597


Data del document
:   12-08-2003

Organisme emissor
:   Ajuntament d'Ontinyent

Tipus de document
:   Convocatòria

Descriptors 

:   * Ontinyent
    * professió de la informació
    * administració local
    * concurs administratiu

Informació pública de les bases que han de regir en el procés selectiu convocat per este ajuntament per a la provisió en propietat d'una plaça de bibliotecari/bibliotecària, grup de titulació A. [2003/F9597]
  
1. Objecte de la convocatòria
  
Esta convocatòria té per objecte la selecció de personal mitjançant el sistema de concurs oposició, per a cobrir en propietat una plaça de bibliotecari/bibliotecària, vacant en la plantilla de personal funcionari d'este ajuntament, grup de titulació A, pel torn de promoció interna.
  
El lloc de treball que es convoca pertany a la plantilla de funcionaris, escala d'administració especial, subescala tècnica, tècnics superiors.
  
Les presents bases, una vegada siguen aprovades per l'Alcaldia-Presidència d'este ajuntament, es publicaran íntegres en el Diari Oficial de la Generalitat Valenciana (DOGV).
  
L'anunci de convocatòria i extracte de les bases, es publicarà en el Boletín Oficial del Estado (BOE). Una vegada publicat al BOE l'anunci de convocatòria es farà públic als mitjans de comunicació local (premsa, ràdio, etc.). Els successius anuncis es publicaran únicament en el Diari Oficial de la Generalitat Valenciana, quan calga, i al tauler d'anuncis de l'ajuntament.
  
2. Condicions generals de les persones aspirants
  
Segons el que disposa l'article 12 del Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el text refós de la funció pública valenciana, així com la Llei 17/1993, de 23 de desembre, sobre l'accés a determinats sectors de la funció pública dels nacionals dels altres estats membres de la Unió Europea, per a ser admès a estes proves selectives caldrà:
  
a) Ser funcionari/ària d'este ajuntament, amb una antiguitat superior a dos anys en el grup de titulació B.
  
b) No excedir l'edat en que falten menys de 10 anys per a la jubilació forçosa per edat.
  
c) Tenir el títol de llicenciatura universitària, o tenir complides les condicions per obtenir-lo en la data que finalitze el termini de presentació d'instàncies. En el cas que s'aporten titulacions obtingudes en l'estranger hom ha d'estar en possessió de la credencial que acredite la seua homologació.
  
d) No patir cap malaltia o defecte físic que impedisca l'exercici de les funcions corresponents.
  
e) No haver estat separat/ada, mitjançant expedient disciplinari, del servei a l'administració de l'estat, a les comunitats autònomes o entitats locals, ni estat inhabilitat/ada penalment per a l'exercici de funcions públiques.
  
Les condicions per a ser admès a les proves han de reunir-se en el moment de l'acabament del termini de presentació de sol·licituds, i mantenir-se durant tot el procés selectiu, fins al moment de la presa de possessió.
  
3. Aspirants amb discapacitats
  
El tribunal establirà, per a les persones discapacitades que així ho sol·liciten, les adaptacions necessàries per a la realització de les proves. A l'efecte, les persones interessades han de formular la petició corresponent en la sol·licitud de participació en la present oposició, seguint les instruccions establides en la base 6 de les que regulen esta convocatòria.
  
Si en el desplegament de les proves se suscitaren dubtes raonables al tribunal respecte a la compatibilitat funcional de la persona aspirant, pot demanar-se el corresponent dictamen de l'òrgan corresponent a què es refereix l'article 9, punt 5 del Decret 33/1999, de 9 de març, del Govern Valencià. En este cas la persona aspirant pot participar condicionalment en el procés selectiu, però quedarà en suspens la resolució definitiva sobre l'admissió o exclusió de les proves fins a la recepció del dictamen.
  
4. Sol·licituds
  
Les persones que desitgen prendre part en estes proves selectives han d'emplenar la sol·licitud que figura com a model en l'annex II, que els serà facilitada al Registre d'Entrada d'este ajuntament, al carrer del Regall, número 1, a les oficines PROP d'esta ciutat, al parc del Mestre Ferrero, número 22, baix, i també poden descarregar-se de la pàgina web d'este ajuntament (www.ontinyent.ws).
  
5. Drets d'examen
  
Els drets d'examen són de 26,56 euros, i s'ingressaran en el compte restringit de la Caixa d'Estalvis d'Ontinyent número 2045/6001/56/2256363307. El pagament de la taxa es justificarà amb impressió del segell de l'entitat bancària on s'ha efectuat l'ingrés en el resguard de pagament i este s'adjuntarà a la sol·licitud de participació.
  
D'acord amb el que disposa l'article 4 de la Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, les persones amb discapacitat igual o superior al 33% estan exemptes del pagament dels drets d'examen. Estes persones aspirants han de presentar certificat de la Conselleria de Benestar Social o dels òrgans competents d'altres administracions públiques, original o còpia confrontada, que acredite una discapacitat igual o superior al 33%, certificat que s'ha d'afegir a la sol·licitud de participació en substitució del resguard de pagament de la taxa. Així mateix s'ha de fer constar, en este cas, el grau i el tipus de discapacitat a la casella corresponent de la instància.
  
6. Presentació de sol·licituds
  
Les sol·licituds seran adreçades a l'Alcaldia-Presidència de l'Ajuntament d'Ontinyent. A la sol·licitud s'acompanyarà els següents documents:
  
- Una fotocòpia confrontada del DNI i l'acreditació del pagament de la taxa de drets d'exàmen prevista en estes bases o certificació que acredite una minusvalidesa igual o superior al 33%.
  
El termini per a la presentació de sol·licituds començarà l'endemà de la publicació, en extracte, d'esta convocatòria en el Boletín Oficial del Estado (BOE) i acabarà als 20 dies naturals comptadors des de l'endemà de la publicació.
  
Les sol·licituds es presentaran per les persones interessades a les oficines del Registre General d'Entrada d'este ajuntament, a les oficines PROP d'esta ciutat o en la forma prevista en l'article 38 de la Llei de Règim Jurídic de les Administracions Públiques i del Procediment Administratiu Comú.
  
Les persones aspirants, quan emplenen les sol·licituds, han d'observar les instruccions següents:
  
a) S'han d'emplenar les dades amb lletra d'impremta o a màquina i s'han d'emplenar totes les dades que es demanen. La sol·licitud ha de ser firmada per la persona interessada.
  
b) Les persones aspirants amb qualsevol tipus de minusvalidesa, que sol·liciten mesures d'adaptació, o que estiguen exemptes del pagament de la taxa, han d'assenyalar amb una «X» les dades que se sol·liciten a l'apartat «discapacitats». Poden sol·licitar, a més a més, les següents mesures d'adaptació que consideren necessàries per a la realització dels exercicis:
  
- Eliminació de barreres arquitectòniques i taula adaptada a la cadira de rodes.
  
- Ampliació del temps de duració de l'exercici.
  
- Augment de la grandària dels caràcters de l'examen, per dificultat de visió.
  
- Necessitat d'intèrpret, a causa de sordesa.
  
- Sistema Braille d'escriptura, per invident.
  
- Altres, especifiqueu-ne quines.
  
7. Admissió de les persones aspirants
  
Les persones queden vinculades a les dades que hagen fet constar en les seues sol·licituds, que només poden demanar la modificació mitjançant escrit motivat, dins del termini establit en la base 6 per a la presentació de sol·licituds.
  
Acabat el termini de presentació de sol·licituds, amb la verificació prèvia que s'ha realitzat el pagament dels drets d'examen o que s'ha justificat una discapacitat igual o superior al 33%, esta Alcaldia dictarà resolució, la qual serà publicada en el Diari Oficial de la Generalitat Valenciana (DOGV), que contindrà la relació provisional de persones admeses; la composició nominal del tribunal, l'ordre de crida dels aspirants i les dades de la realització del primer exercici o prova.
  
Els aspirants poden, en el cas d'error o exclusió, esmenar els defectes en què hagen incorregut en la seua sol·licitud, o fer les al·legacions que creguen en el termini de 10 dies hàbils comptadors a partir de l'endemà de la publicació de la relació provisional d'admesos i exclosos, d'acord amb el que estableix l'article 41 de la Llei de Règim Jurídic de les Administracions Públiques i del Procediment Administratiu Comú.
  
En tot cas, amb la finalitat d'evitar errors i, en el supòsit de produir-se, possibilitar-ne l'esmena en temps i forma, els aspirants comprovaran no només que no figuren en la relació provisional d'exclosos sinó, a més a més, que els seus noms i dades consten correctament en les pertinents relacions d'admesos.
  
Transcorregut el termini anterior, vistes les al·legacions i esmenats els defectes, si escau, es dictarà resolució que elevarà a definitiva la llista d'admesos i exclosos a la realització de les proves, la qual es publicarà en el Diari Oficial de la Generalitat Valenciana (DOGV).
  
No serà necessària una nova publicació d'esta llista d'admesos i exclosos si, en el termini establit, no s'hi presenta cap reclamació i/o esmena. En este cas la llista, fins ara provisional, s'entendrà com a definitiva.
  
8. Proves selectives
  
El procediment de selecció de les persones aspirants és el de concurs oposició. Es realitzarà una fase d'oposició i una altra de concurs.
  
8.1. Fase d'oposició
  
L'oposició constarà de dos exercicis obligatoris, tots ells de caràcter eliminatori.
  
La puntuació que pot ser atorgada en cadascun dels dos exercicis serà de 0 a 10 punts i les persones aspirants han d'obtenir-ne un mínim de 5 punts en cadascú d'ells per tal de no ser eliminades.
  
8.1.1. Primer exercici
  
Consistirà a desenvolupar per escrit, durant un temps màxim de dos hores, dos dels tres temes extrets a l'atzar, immediatament abans de realitzar-se este, d'entre els que figuren compresos en l'annex I d'estes bases.
  
Si no es desenvolupen els dos temes proposats no es procedirà a la correcció de l'examen i la persona aspirant serà declarada no apta.
  
8.1.2. Segon exercici
  
Consistirà en desenvolupar per escrit, durant un temps màxim de dos hores, un informe o estudi sobre un supòsit elegit a l'atzar, d'entre els dos proposats pel tribunal immediatament abans del començament de la prova, relatius a les feines pròpies del lloc de treball que es convoca i relatius als temes que figuren a l'annex I d'estes bases.
  
En esta prova es valorarà el plantejament, l'exposició i conclusions així com el coneixement i adequada aplicació a la normativa vigent.
  
Una vegada finalitzada la realització d'esta prova, les persones aspirant han de llegir el seu exercici davant el tribunal, qui pot demanar els aclariments que considere oportuns.
  
Qualificació final de la fase d'oposició
  
La determinarà la suma de les puntuacions obtingudes en cadascun dels dos exercicis que han de fer les persones aspirants. A continuació es configurarà una llista, ordenada per puntuació de major a menor, la qual contindrà totes les persones aspirants que hagen superat la fase d'oposició, d'acord amb els criteris establits en cada una de les bases d'esta convocatòria.
  
8.2. Fase de concurs
  
Només poden participar en la fase de concurs les persones aspirants que hagen superat tots els exercicis de la fase d'oposició.
  
Els mèrits al·legats per les persones participants han d'haver sigut obtinguts o computats fins a la data d'acabament del termini de presentació d'instàncies.
  
La puntuació màxima a obtenir en la fase de concurs no pot ser superior al 40% del total de la puntuació màxima que es puga obtenir en la fase d'oposició i la fase de concurs, conjuntament, la qual es distribuirà d'acord amb el barem que figura en l'annex III.
  
Puntuació final del concurs oposició
  
La puntuació final del concurs oposició s'obtindrà sumant la puntuació obtinguda en les dos fases.
  
Tot seguit es configurarà una llista ordenada per puntuació de major a menor que s'interromprà quan el nombre d'inclosos en esta coincidisca amb el nombre de llocs convocats. Esta constituirà la llista definitiva d'aprovats.
  
Els empats en la puntuació es dirimiran de la manera següent: s'atendrà, en primer lloc, la major puntuació obtinguda en la fase d'oposició i, si persisteix l'empat, este es dirimirà per la major puntuació obtinguda en els distints apartats del barem del concurs, pel mateix ordre en què figuren relacionats.
  
En cas de persistir l'empat, s'atendrà, en primer lloc, la major puntuació obtinguda en el segon exercici de l'oposició; en segon lloc, si es manté l'empat, la major puntuació obtinguda en el primer exercici.
  
Si encara persistira l'empat, es dirimirà per ordre alfabètic del primer cognom dels aspirants empatats. L'ordre començarà per la lletra per la qual actuen les persones aspirants en aquelles proves que no puguen realitzar-se conjuntament.
  
9. Desenrotllament de les proves selectives
  
El primer exercici es farà en el lloc, la data i hora que establisca la resolució per la qual s'aprove i publique en el Diari Oficial de la Generalitat Valenciana la llista d'admesos i exclosos a la realització de les proves, amb la qual cosa s'iniciarà la totalitat del procés selectiu.
  
Les persones aspirants seran convocades per a cada exercici en crida única mitjançant edicte que es publicarà al lloc on es va realitzar l'última prova i al tauler d'anuncis de la casa consistorial.
  
Les persones aspirants han d'observar en tot moment les instruccions dels membres del tribunal o del personal ajudant o assessor durant la celebració de les proves, per tal d'aconseguir un bon funcionament. Qualsevol alteració en el desplegament normal de les proves per part d'un o una aspirant, quedarà reflectida en l'acta corresponent, però la persona aspirant pot continuar desplegant l'exercici amb caràcter condicional fins que el tribunal resolga sobre l'incident.
  
Abans de l'inici de cada exercici, i sempre que s'estime convenient durant el desplegament d'este, els membres del tribunal, els seus ajudants o assessors comprovaran la identitat dels aspirants mitjançant la presentació del DNI o del resguard amb fotografia, del passaport o del permís de conduir, o els documents equivalents per als nacionals d'altres estats a què fa referència la base 6, sense que per a este efecte siguen vàlides les fotocòpies compulsades dels documents.
  
Les persones aspirants perdran el dret a fer els exercicis quan es presenten als llocs de celebració una vegada començades les proves o per no haver-s'hi presentat, encara que siga per causes justificades. Tractant-se de proves orals o altres de caràcter individual i successiu, el tribunal pot percebre les causes al·legades i admetre l'aspirant, sempre que estes no hagen acabat i esta admissió no deteriore el principi d'igualtat amb la resta de persones aspirants.
  
D'acord amb el Reial Decret 192/1988, de 4 de març, durant la realització dels exercicis no està permès fumar, tant a les persones aspirants com a les persones que conformen el tribunal i/o els seus assessors.
  
Començades les proves, l'anunci de la celebració de la resta d'exercicis es farà públic pel tribunal al local en què s'haja celebrat l'anterior i en el tauler d'anuncis de la casa consistorial, amb una antelació mínima de 12 hores si la crida és per a la sessió següent d'un mateix exercici i de 48 hores com a mínim si es tracta de la convocatòria per a un exercici distint, d'acord amb el que preceptua l'article 10.4 del Decret del Consell 33/1999, de 9 de març, pel qual s'aprova el Reglament de Selecció, Provisió de Llocs de Treball i Carrera Administrativa del personal comprés en l'àmbit d'aplicació de la Llei de la Funció Pública Valenciana.
  
10. Publicitat de les llistes
  
Quan acaben cadascun dels exercicis de la fase d'oposició, el tribunal publicarà en el lloc de l'examen i al tauler d'anuncis de la casa consistorial la relació d'aspirants amb expressió del seu nom i cognoms i, si cal, núm. del DNI, juntament amb la puntuació obtinguda. S'entendrà que han superat l'exercici únicament aquelles persones aspirants que hagen obtingut la puntuació mínima exigida per a superar cadascun dels exercicis, segons el que s'ha disposat en la base 8.
  
Una vegada finalitzada la fase d'oposició, el tribunal, mitjançant anunci, publicarà en el lloc de l'examen i al tauler d'anuncis de la casa consistorial la llista amb la qualificació final de la fase d'oposició a què fa referència la base 8 que constituirà la llista dels aspirants que han superat la fase d'oposició, per ordre de puntuació, i que han de passar a la fase de concurs.
  
Als aspirants inclosos en la citada llista se'ls concedirà un termini de 10 dies hàbils perquè presenten un currículum acompanyat de tots aquells documents acreditatius dels mèrits previstos en l'annex III. Si els mèrits que s'al·leguen ja consten en el registre de personal d'este ajuntament, únicament caldrà citar-los en el currículum, i no caldrà aportar els documents corresponents, assumint les persones aspirants, en este cas, el supòsit que estos documents no siguen en poder de l'administració.
  
Els mèrits s'han de presentar en sobre tancat que pot ser lacrat.
  
Una vegada baremats els mèrits, el tribunal exposarà en el tauler d'anuncis de la casa consistorial la llista d'aspirants amb la puntuació obtinguda en la fase de concurs, tot concedint-los un termini de 10 dies hàbils perquè formulen les reclamacions i esmenes que estimen pertinents amb relació a la baremació.
  
Resoltes les possibles al·legacions i esmenes el tribunal, mitjançant anunci que es publicarà al Diari Oficial de la Generalitat Valenciana i al tauler d'anuncis de la casa consistorial, publicarà la relació definitiva d'aspirants aprovats pel seu ordre de puntuació total d'acord amb la base 8.
  
En cap cas el tribunal pot declarar que han aprovat el procés selectiu un nombre superior al de llocs de treball convocats, tenint en compte el que s'ha previst en la base 1 de la present convocatòria.
  
No obstant el que s'exposa al paràgraf anterior, el tribunal pot proposar la creació d'una borsa de treball per al lloc que es convoca, amb aquelles persones que no han obtingut plaça però que han superat la totalitat de les proves de la fase d'oposició i d'acord amb l'ordre de puntuació final.
  
11. Presentació de documents
  
En el termini de 20 dies hàbils, comptadors des de l'endemà del dia de la publicació en el Diari Oficial de la Generalitat Valenciana de la relació a què es refereix la base 10, els aspirants proposats han de presentar al Departament de Personal d'este ajuntament els documents següents:
  
a) Certificat de naixement expedit pel registre civil corresponent, o fotocòpia del DNI o document equivalent per als nacionals d'altres estats a què fa referència la base 6, tot degudament compulsat.
  
b) Fotocòpia compulsada del títol acadèmic exigit segons el que estableix en la base segona de la present convocatòria.
  
c) Declaració de no haver sigut separat mitjançant expedient disciplinari de qualsevol administració o ocupació pública, així com de no trobar-se inhabilitat penalment per a l'exercici de funcions públiques. Els aspirants que no tinguen la nacionalitat espanyola han de presentar declaració jurada o promesa de no estar sotmesos a sanció disciplinària o condemna penal que impedisca en el seu estat l'accés a la funció pública.
  
d) Certificat mèdic que acredite la capacitat física i psíquica necessària per a l'acompliment de les funcions dels llocs de treball oferits.
  
e) Altres requisits exigits en les bases de la convocatòria.
  
Els aspirants seleccionats que dins del termini indicat, excepte casos de força major, no presenten la documentació acreditativa o d'esta es deduïra que no tenen algun dels requisits exigits, no poden ser nomenats personal d'este ajuntament, sense perjuí de la responsabilitat en què pogueren haver incorregut per falsedat en les seus sol·licituds de participació. La plaça no ocupada per l'aspirant que no presente la documentació quedarà vacant.
  
12. Nomenament de funcionaris
  
Transcorregut el termini de presentació de la documentació i simultàniament a la resolució del concurs que es convocarà segons l'article 9, punt 1, apartat b) de la Llei de la Funció Pública Valenciana, l'Alcaldia d'este ajuntament dictarà resolució, que es publicarà en el Diari Oficial de la Generalitat Valenciana, i procedirà al nomenament com a funcionaris del grup A dels aprovats a què fa referència la base 8, i els adjudicarà els llocs de treball que obtingueren en el referit concurs.
  
13. Tribunals
  
El tribunal qualificador de la present convocatòria estarà compost per set membres, amb el mateix nombre de suplents, tots ells amb titulació igual o superior a l'exigida per al lloc de treball objecte de la convocatòria. Estos requisits no seran necessaris per al president o per a la presidenta del tribunal.
  
El tribunal tindrà la composició següent:
  
- President/a: el/la de la corporació o membre en qui delegue.
  
- Secretari/ària: el/la de la corporació o membre en qui delegue.
  
- Vocals:
  
· Un/a tècnic/a designat/ada per la presidència de la corporació.
  
· El cap del respectiu servei o empleat designat per la presidència de la corporació.
  
· Un representant de l'administració del Govern Valencià, designat per la Direcció General d'Administració Territorial de la Conselleria de Justícia i Administracions Públiques.
  
· El cap del Servei de Personal o membre en qui delegue.
  
· Un representant dels treballadors, qui actuarà en representació de totes les seccions sindicals constituïdes legalment en este ajuntament.
  
La resta de seccions sindicals d'este ajuntament poden designar un representant per cadascuna d'elles, els quals actuaran amb veu i sense vot.
  
La relació nominal dels membres del tribunal serà publicada amb una antelació mínima d'un mes a la data de començament de la primera prova, mitjançant resolució d'esta Alcaldia, la qual es publicarà en el Diari Oficial de la Generalitat Valenciana (DOGV), juntament amb les llistes provisionals d'admesos i exclosos.
  
El tribunal, per a la realització de les proves pot designar els col·laboradors, ajudants i assessors especialistes que estime oportuns, els quals actuaran amb veu i sense vot.
  
Els membres del tribunal, així com els assessors, han d'abstindre's i poden ser recusats pels interessats quan concorreguem les circumstàncies previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
  
Igualment, han d'abstindre's aquells que haguen realitzat tasques de preparació d'aspirants en els cinc anys anteriors a la publicació d'esta convocatòria.
  
A efectes de comunicacions i de qualsevol altra incidència, el tribunal tindrà la seu a la l'Ajuntament d'Ontinyent, Departament de Personal (Pl. Major, 1, 46594 Ontinyent).
  
El tribunal tindrà la categoria primera assenyalada en el Reial Decret 236/1988, de 4 de març.
  
El funcionament del tribunal s'adaptarà al que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú per als òrgans col·legiats.
  
14. Recursos
  
La present convocatòria, les bases i tots els actes administratius que siguen dictats en el seu desplegament, excepte les actuacions del tribunal, poden ser impugnats per les persones interessades mitjançant la interposició del recurs contenciós administratiu en el termini de dos mesos comptadors des del dia següent al de la seua publicació, davant el Tribunal Superior de Justícia de la Comunitat Valenciana, de conformitat amb el que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com els articles 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. No obstant això, pot interposar-se potestativament recurs de reposició davant del mateix òrgan que dictà l'acte que es recorre, en el termini d'un mes comptador des de l'endemà de la seua publicació, o qualsevol altre recurs que estime procedent per a la defensa dels seus interessos.
  
Contra els actes del tribunal pot interposar-se recurs d'alçada davant de l'alcaldia d'este ajuntament, en el termini d'un mes, a partir de l'endemà de la publicació de la corresponent resolució del tribunal.
  
Diligència. Per a fer constar que estes bases, juntament amb els seus annexos, han sigut aprovades per la Resolució d'esta Alcaldia número 1.734/2003, de 12 d'agost.
  
Ontinyent, 12 d'agost de 2003.- El secretari accidental: Emili Josep Sampío Morales.
  
ANNEX I
  
Temes específics
  
1. Concepte de biblioteca.
  
2. Tipus de biblioteques.
  
3. Planificació i màrqueting de biblioteques.
  
4. Gestió i administració de biblioteques.
  
5. Instruments de gestió de biblioteques: direcció per objectius; qualitat en la gestió; indicadors.
  
6. Avaluació dels processos i els serveis bibliotecaris.
  
7. Construcció i equipament de biblioteques.
  
8. Gestió de la col·lecció: selecció i adquisició de llibres i altres materials.
  
9. Criteris, fonts i mètodes per a la constitució i el manteniment de la col·lecció.
  
10. Plans cooperatius i centralitzats d'adquisició de llibres i altres materials.
  
11. Gestió de la col·lecció: tractament tècnic dels fons.
  
12. Gestió de la col·lecció: organització i gestió dels dipòsits.
  
13. La catalogació. Anàlisi documental i descripció bibliogràfica.
  
14. Tipus de catàlegs. Elaboració i manteniment dels catàlegs.
  
15. Normalització de catàlegs. La catalogació cooperativa.
  
16. Planificació, gestió i manteniment de fitxers d'autoritats, i control bibliogràfic del fons.
  
17. Els formats Marc. Els formats Ibermarc.
  
18. Principals tipus de classificació bibliogràfica. Classificacions sistemàtiques i alfabètiques.
  
19. La Classificació Decimal Universal (CDU).
  
20. Serveis bibliotecaris.
  
21. Preservació i conservació dels materials bibliogràfics.
  
22. Mètodes de conservació i reproducció: microfilmació, digitalització, etc.
  
23. La cooperació bibliotecària: sistemes i xarxes de biblioteques.
  
24. El sistema bibliotecari valencià. La Xarxa de Lectura Pública Valenciana.
  
25. El préstec interbibliotecari.
  
26. Les biblioteques escolars: conceptes, funcions i serveis.
  
27. Les biblioteques públiques: conceptes, funcions i serveis.
  
28. Les biblioteques universitàries: conceptes, funcions i serveis.
  
29. Les biblioteques especialitzades: conceptes, funcions i serveis.
  
30. Les biblioteques nacionals: conceptes, funcions i serveis.
  
31. Les hemeroteques.
  
32. La situació de les biblioteques en Espanya.
  
33. Els catàlegs col·lectius en Espanya en l'actualitat.
  
34. Els professionals de les biblioteques. Situació actual, formació professional i associacions professionals.
  
35. Normes internacionals en el camp de les biblioteques i la documentació.
  
36. Organitzacions internacionals al servei de les biblioteques: UNESCO, IFLA, ISO, etc. La cooperació internacional.
  
37. La biblioteconomia. L'ensenyament i investigació en biblioteconomia en l'actualitat a Espanya. El cas valencià.
  
38. Sistemes integrats d'automatització de biblioteques: Absys.
  
39. Definició i objectius de la bibliografia.
  
40. Evolució històrica de la bibliografia.
  
41. Bibliografies valencianes.
  
42. La normalització de la identificació bibliogràfica: ISBN, ISSN, i altres números internacionals.
  
43. Estat actual de la bibliografia al món. L'impacte de les tecnologies de la informació i la comunicació.
  
44. Control bibliogràfic universal. Disponibilitat universal de les publicacions.
  
45. Bibliografia de bibliografies.
  
46. Bibliografies nacionals.
  
47. Bibliografies de manuscrits i incunables.
  
48. Bibliografies de publicacions periòdiques.
  
49. Bibliografies de publicacions oficials.
  
50. Bibliografies comercials.
  
51. El llibre infantil. Bibliografies i obres de referència.
  
52. Fonts d'informació impreses i automatitzades en Ciències Socials.
  
53. Fonts d'informació impreses i automatitzades en Humanitats.
  
54. Fonts d'informació impreses i automatitzades en Ciència i Tecnologia.
  
55. Fonts d'informació impreses i automatitzades en temàtica valenciana.
  
56. Concepte de documentació. Concepte de document i tipologia documental.
  
57. El centre de documentació. Funcions i serveis.
  
58. Anàlisi documental. Indexació. Resums.
  
59. Llenguatges documentals. Els tesaurus: creació i manteniment.
  
60. Cerca i recuperació de la informació.
  
61. Les bases de dades. Productors, distribuïdors i usuaris de bases de dades a Espanya.
  
62. Bibliometria.
  
63. Les tecnologies electròniques de la informació i la seua aplicació als serveis bibliotecaris.
  
64. Automatització de biblioteques. Planificació. Etapes. Desenvolupament.
  
65. Suports òptics multimèdia.
  
66. La biblioteca digital. Projectes d'àmbit nacional i internacional.
  
67. Internet i les grans xarxes teleinformàtiques a l'actualitat.
  
68. Els Opac: disseny, prestacions i accés.
  
69. Serveis teleinformàtics bàsics: correu electrònic, transferències de fitxers, connexió remota, directoris. Aplicació en documentació.
  
70. Bibliografia d'Ontinyent. Fonts d'informació.
  
71. Els serveis i equipaments culturals d'Ontinyent.
  
72. La xarxa de biblioteques d'Ontinyent: història, present i futur.
  
ANNEX III
  
a) Titulació acadèmica: màxim 2,5 punts.
  
No es valorarà com a mèrit aquelles titulacions que figuren com a requisit per a la provisió del lloc de treball objecte de la convocatòria ni aquelles que siguen imprescindibles per a la consecució d'altres titulacions de nivell superior, amb el barem següent i un màxim de 2,5 punts:
  
- Doctor: 2,5 punts.
  
b) Coneixements de valencià: màxim 3,5 punts.
  
El coneixement del valencià serà valorat fins a un màxim de 3,5 punts, amb l'acreditació prèvia d'estar en possessió del corresponent certificat de capacitació tècnica expedit o homologat per la Junta Qualificadora de Coneixements de Valencià, d'acord amb l'escala següent:
  
- Grau Oral: 0,5 punts.
  
- Grau Elemental: 1 punt.
  
- Grau Mitjà: 2,5 punts.
  
- Grau Superior: 3 punts.
  
- Llenguatge administratiu valencià: 0,5 punts.
  
c) Cursos de formació i perfeccionament: màxim 3.50 punts.
  
Es valoraran els cursos de formació i perfeccionament, el contingut dels quals estiga relacionat amb les funcions de les places convocades, de duració igual o superior a 20 hores, que hagen sigut cursats per la persona interessada i que hagen sigut convocats i homologats per qualsevol centre o organisme públic de formació, fins a un màxim de 3,50 punts, d'acord amb l'escala següent, atenent a la seua duració:
  
Cursos:
  
- De 20 a 25 hores 0.25 punts
  
- De 26 a 50 hores 0.40 punts
  
- De 51 a 75 hores 0.50 punts
  
- De 76 a 100 hores 0.75 punts
  
- De 101 a 150 hores 1.00 punts
  
- De 151 a 200 hores 1.25 punts
  
- De 201 a 250 hores 1.50 punts
  
- De 251 a 300 hores 1.75 punts
  
- De 301 a 350 hores 2.00 punts
  
- De 351 a 400 hores 2.25 punts
  
- Més de 400 hores 2.50 punts
  
B) Experiència. Màxim 5 punts.
  
Per serveis prestats en l'administració pública, en plaça idèntica a la de l'objecte de la convocatòria, es puntuarà a raó de 0,15 punts per més efectiu de treball, amb un màxim de 2,5 punts.
  
Per serveis prestats en l'administració pública, en plaça distinta a la de l'objecte de la convocatòria i del mateix grup de titulació, es puntuarà a raó de 0,05 punts per més efectiu de treball, amb un màxim d'1,5 punts.
  
Per serveis prestats en l'administració pública, en plaça distinta a la del l'objecte de la convocatòria de diferent grup de titulació es puntuarà a raó de 0,01 punts per més efectiu de treball amb un màxim d'1 punt.
  
La valoració de l'experiència, en qualsevol de les seues formes, sols es tindrà en compte quan el lloc de treball a valorar s'haja assolit mitjançant un procediment de selecció de pública concurrència convocat a l'efecte i del qual s'haja pres possessió.
  
e) Qualssevol altres mèrits diferents del relacionats però que tinguen relació directa amb el lloc de treball, poden ser objecte de valoració per part del tribunal qualificador, de forma discrecional en la seua apreciació, sempre que s'entenga que puga mantenir relació amb una més completa formació general i professional de l'aspirant, i fins un màxim d'un punt pel conjunt d'aquests mèrits.
  
En cap cas serà valorada l'experiència professional obtinguda en l'acompliment de llocs de treball reservats a personal eventual o de confiança.
  
L'experiència professional s'acreditarà d'acord amb els criteris següents:
  
- Els treballs per a administracions públiques s'acreditaran sempre mitjançant certificat oficial dels òrgans competents en el qual ha de constar si el lloc de treball s'ha assolit o no mitjançant un procés selectiu de pública concurrència.